Kvalitātes aspekta tiesiskās problēmas publisko iepirkumu līgumos. Promocijas darbs
Authors:   ,   Rīgas Stradiņa universitāte, Avena Līga 
Published: October 2023

Promocijas darba tēma ir “Kvalitātes aspekta tiesiskās problēmas publisko iepirkumu līgumos”. Publiskām personām, publiskām atvasinātām personām u. c., kas atbilst normatīvos noteiktām pasūtītāja statusa pazīmēm, resursu izlietošanā jāievēro publisko iepirkumu regulējošo normatīvo aktu prasības. Nozarē periodiski parādās inovatīvas pieejas publisko iepirkumu veikšanai, lai nodrošinātu atbilstību ilgtspējas, zaļajiem u. c. principiem. Tomēr kvalitātes aspekta padziļināta izpēte un analīze, kas ir pamatā gan kritēriju noteikšanai, gan vērtēšanai, gan arī pēcāk līguma izpildījuma atbilstībai vai neatbilstībai sabiedrības interesēm, nav veikta vispār, īpaši būvniecības jomā, kur šis jautājums par kvalitātes nodrošinājuma problemātiku ir īpaši aktuāls. Līdz šim starpnozaru institucionālo resursu koplietošanas potenciāls ir bijis nenovērtēts, tā praktiskie un juridiskie aspekti, lai nodrošinātu valsts pārvaldes efektivitāti un kvalitātes nodrošinājumu visās tās dimensijās caur publisko iepirkumu kā tiesību institūtu, nav analizēti. Minētais pamato pētījuma aktualitāti un nozīmību. Promocijas darba mērķis ir atklāt visas būtiskās kvalitātes dimensijas un to īstenošanas tiesisko problemātiku publisko iepirkumu līgumos, sniedzot praktiskus un zinātnē balstītus ieteikumus kvalitātes nodrošināšanas uzlabošanai publiskos iepirkumos. Mērķa sasniegšanai un tēmas ierobežošanai darbā padziļināti pievērsta uzmanība tieši būvniecības jomai, jo tā ietver gan preču piegādi, gan pakalpojumu, tādējādi iespējams atklāt visas kvalitātes dimensijas, kas būtiskas gan preču, gan pakalpojumu publiskos iepirkumos. Pētījumā kvalitātes aspekti analizēti multidisciplinārā griezumā, atklājot kvalitātes gan kā pasūtītāja prasību, gan līguma izpildījuma elementu atbilstību publiskā iepirkuma mērķim, saistošās tiesību normas tulkojot gan ar dažādām tiesību normu interpretācijas metodēm, gan vērtējot caur ekonomikas teoriju prizmu. Promocijas darba uzdevumi: 1) izpētīt un analizēt publiskā iepirkuma kā tiesību institūta vēsturisko attīstību un būtību; 2) rast kvalitātes jēdziena definīciju caur multidisciplināru pieeju, nosakot visas sabiedrībai kā galalietotājam būtiskās kvalitātes dimensijas; 3) izpētīt kvalitātes jēdzienu būvniecībā, analizēt kvalitātes tiesisko problemātiku un iespējamos tiesību institūtus kvalitātes nodrošināšanai; 4) izpētīt zaudējumu atlīdzināšanas tiesiskos aspektus kvalitātes neatbilstības kontekstā būvdarbu līgumos. Promocijas darba ietvaros tika realizēts empīrisks pētījums, izmantojot kvalitatīvās pētījumu metodes (kontentanalīze). Pētījuma metodoloģija ietver konceptuālu pētījumu, izmantojot literatūras apskatu, ietverot dialektisko izpēti, normatīvo, jurisprudences, doktrināro, teorētisko un zinātnisko avotu analīzi, interpretāciju vēsturisko un aktuālo noteikumu kontekstā, dominējošās vienprātības izvērtējumu, juridisko un tehnisko sintēzi. Izmantota satura analīze publiskās un privātās partnerības, publiskā iepirkuma, kvalitātes kritēriju, valsts pārvaldes un citiem terminiem, liekot uzsvaru uz loģisko satura analīzi. Darbs sastāv no ievada, 5 nodaļām, kopsavilkuma, anotācijām, publikāciju, izmantotās literatūras saraksta un pielikuma. Promocijas darba tapšanā ir plaši izmantota monogrāfiskā literatūra, zinātniskie raksti, socioloģiskie pētījumi. Kopā darbā ir izmantoti 323 avoti, tajā skaitā normatīvie akti, prakses materiāli, tiesu nolēmumi u. c. Promocijas darbā ir izmantoti vairāku teorētiķu zinātniskie darbi: L. Abbott (1955), J. Bramanis (2013), E. G. Carayannis, T. D. Barth, D. F. Campbell (2012), B. A. Carrol (1979–1999), P. B. Crosby (1979), J. M. Juran (1974–1995), K. Torgāns, F. Ulbrich (2006) u. c.